**ДОСТАВКИ НА СТОКИ ИЛИ УСЛУГИ**

**ДДС Е НАЧИСЛЕН ОТ ДОСТАВЧИКА, но се е наложило:**

**Изменение на данъчната основа или разваляне на доставка**

**Анулиране на данъчния документ, поради:**

Погрешно съставен или поправен документ, включително:

- неначисляване на данък във фактурата/ известието, въпреки че е следвало да бъде начислен;

- начисляване на данък във фактура/ известие, въпреки че не е следвало да бъде начислен.

За погрешно съставени се смятат и издадените протоколи, в които е начислен данък, въпреки че не е следвало да бъде начислен. За анулирането не се издава нов протокол, а в погрешно съставения се посочва основанието за анулиране.

**Издава се данъчно известие в 5 дневен срок от възникване на съответното обстоятелство (изменение на данъчната основа или разваляне на доставка), а когато се издава за доставка, за която е издадена фактура с начислен данък за получено авансово плащане, в 5 дневен срок от датата на връщането, прихващането или уреждането по друг възмезден начин на авансово преведената сума за размера на върнатата, прихванатата или уредената по друг възмезден начин сума (чл. 115, ал. 2 от ЗДДС, изм. - ДВ, бр. 97 от 2016 г., в сила от 01.01.2017 г.):**

**- дебитно известие** - при увеличение на данъчната основа;

- **кредитно известие** - при намаление на данъчната основа или при разваляне на доставки.

**Доставчикът** следва да отрази издадените от него или от негово име данъчни документи, както и отчетите за извършените продажби по чл. 119 в дневника за продажбите за данъчния период, през който са издадени.

**Получателят** на доставката е длъжен да отрази получените от него дебитни известия в дневника за покупки най-късно до дванадесетия данъчен период, следващ данъчния период, през който са издадени, но не по-късно от последния данъчен период по чл. 72, ал. 1 от ЗДДС, а кредитните известия – в данъчния период, през който са издадени.

В случаите на [чл. 115, ал. 1](http://ciela/act.aspx?ID=1&IDNA=7F49A691&IDSTR=0&FIND=_2213185) от закона, когато за доставката е издадено дебитно известие, **правото на приспадане на данъчен кредит** възниква през данъчния период, през който е издадено дебитното известие, и се упражнява през този или през някой от следващите 12 данъчни периода. (чл. 61а от ППЗДДС - ДВ, бр. 4 от 2009 г., в сила от 01.01.2009г., изм. ДВ, бр. 6 от 2010 г., в сила от 01.01.2010 г.)

1**.** Съставя се протокол за анулирането за всяка от страните, когато погрешно съставени документи или поправени документи са отразени в отчетните регистри на доставчика или получателя. Протоколът следва да съдържа реквизитите, посочени в чл. 116, ал. 4 от ЗДДС.

Протокол може да не се издава, когато датата на издаване на анулирания документ съвпада с датата на издаване на новия документ (чл. 81, ал. 4 от ППЗДДС).

**2.** Правото на приспадане на данъчен кредит се упражнява въз основа на издадения нов данъчен документ и при условие, че лицето притежава протокол по чл. 116, ал. 4 от ЗДДС.

**Право на приспадане на данъчен кредит при анулиране, загубване, унищожаване или кражба на данъчен документ**

При анулиране на погрешно съставени или поправени документи по [чл. 116](http://ciela/act.aspx?ID=1&IDNA=7F49A691&IDSTR=0&FIND=_2213186) от закона регистрираното лице може да упражни своето право на приспадане на данъчен кредит въз основа на издадения нов данъчен документ по [чл. 116, ал. 1](http://ciela/act.aspx?ID=1&IDNA=7F49A691&IDSTR=0&FIND=_2213186) от закона и при условие, че притежава протокол по [чл. 116, ал. 4](http://ciela/act.aspx?ID=1&IDNA=7F49A691&IDSTR=0&FIND=_2213186) от закона.

Правото на приспадане на данъчен кредит възниква през данъчния период, през който е издаден новият данъчен документ, и се упражнява през този или през някой от следващите 12 данъчни периода, само когато погрешно съставеният документ е включен в дневника за покупките на получателя в срока по [чл. 72](http://ciela/act.aspx?ID=1&IDNA=7F49A691&IDSTR=0&FIND=_2213142) от закона. Отчитането на анулираните документи се извършва по реда на [приложение № 12](http://ciela/acttxt.aspx?id=0&idna=7F49ACEA&idstr=0&type=ACT#IT_UNDEF_0_12#IT_UNDEF_0_12) (чл. 58, ал. 1 от ППЗДДС доп. - ДВ, бр. 4/2009 г., в сила от 01.01.2009 г., изм. - ДВ, бр. 6/2010 г., в сила от 01.01.2010 г.).

При изгубване, унищожаване или кражба на оригинала на документ регистрираното лице може да упражни своето право на приспадане на данъчен кредит, като уведоми за това териториалната дирекция на Националната агенция за приходите по регистрацията си и осигури фотокопие от екземпляра на издателя на документа, заверено от него с подпис и печат, което да съхранява в счетоводството си.

**Отчитане на анулираните документи**

**1. Анулиране на данъчен документ (фактура или известие към фактура) в периода, в който е издаден**

Документът се отразява в дневника за продажби на издателя, но полетата, описващи стойност, се оставят празни (не се попълват) или се записва стойност нула (0). Документът не се описва в дневника за покупки на получателя.

**2. Анулиране на данъчен документ (фактура или известие към фактура) след периода, в който е издаден**

Документът се отразява в дневника за продажби на издателя, отнасящ се за данъчния период, през който е извършено анулирането, като в полетата, описващи стойности, се попълват стойности, равни по размер на съдържанието на съответните полета от първоначалния запис в дневника, но с противоположен знак.

Документът се отразява в дневника за покупки на получателя, отнасящ се за данъчния период, през който е извършено анулирането, като в полетата, описващи стойности, се попълват стойности, равни по размер на съдържанието на съответните полета от първоначалния запис в дневника, но с противоположен знак.

(По аргумент от Приложение № 12 ПЗДДС – Изисквания към записите при анулирани документи)